DA Den Europæiske Unions Tidende C 324/26

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2008/C 324/12)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

FORORDNING (EF) Nr. 510/2006

»PAN DE CRUZ DE CIUDAD REAL«

EF-Nr.: ES-PGI-0005-0608-05.06.2007

BGB ( X ) BOB ( )

1. Produktets navn

»Pan de Cruz de Ciudad Real«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 2.4 — Bagværk

3.2. Beskrivelse af produktet med betegnelsen i punkt 1

Produktet omfattet af den beskyttede geografiske betegnelse (BGB) »Pan de Cruz de Ciudad Real« er et kompakt og fast rundt brød, der er højere i midten end langs kanten, fremstillet af blød hvede. Det har en fast, hvid krumme og en glat skorpe. På brødets overside er der lavet to dybe vinkelrette snit, der danner et kors (deraf navnet). Brødet er på oversiden endvidere forsynet med koden for fremstillingsvirksomhedens registreringsnummer. Brødet er på undersiden forsynet med BGB-anagrammet eller BGB-logoet.

Brødet har følgende karakteristika:

Det fremstilles af en sej dej på basis af hvedemel med følgende karakteristika: W på 140-200 og P/L på 0,5-1,0.

Det er et rundt, forholdsvis fladt brød med skorpe.

Skorpen er 1-2 mm tyk, glat og sprød, gylden til gyldenbrun med smag af ristet korn.

Krummen er hvid, glat, svampet og fast, uden huller og ligner bomuld.

Brødet har følgende organoleptiske karakteristika: Krummen dufter intenst af korn og har en behagelig, let sødlig smag. Skorpen føles glat og sprød i munden og smager af ristet korn. Ved normal opbevaring har »Pan de Cruz de Ciudad Real« en holdbarhed på 6-7 dage.

Det viser ingen tegn på skimmeldannelse, unormale reststoffer eller fremmede bestanddele.

Det maksimale vandindhold i krummen er ca. 30 %, og brødet har en pH-værdi på 5-7.

»Pan de Cruz de Ciudad Real« findes som stort brød (750-850 g), lille brød (550-650 g), »libreta« (310-410 g) og »panecillo de cruz« (115-135 g).

3.3. Råvarer (kun for forarbejdede produkter)

Hvedemel med følgende karakteristika: W på 140-200 og P/L på 0,5-1,0).

3.4. Foder (kun for produkter af animalsk oprindelse)

—

3.5. Specifikke etaper af produktionen, som skal finde sted i det afgrænsede geografiske område

Brød omfattet af den beskyttede geografiske betegnelse (BGB) »Pan de Cruz de Ciudad Real« må udelukkende fremstilles af hvedemel, vand, salt, naturligt gær, og godkendte fødevareforbedringsmidler og tilsætningsstoffer. Hvedemelet skal have følgende karakteristika: W på 140-200 og P/L på 0,5-1,0).

I gennemsnit fremstilles der 110-125 kg brød af hver 100 mel alt efter brødenes vægt.

Hermed følger en beskrivelse af, hvordan brød omfattet af den beskyttede geografiske betegnelse »Pan de Cruz de Ciudad Real« fremstilles:

1. Sammenrøring og basisæltning

Dejen røres og æltes i røre/æltemaskine så længe, at det er nødvendigt for at opnå en homogen masse, hvilket vil sige 20-30 minutter alt efter, hvilken type maskine der anvendes. Dejen må højst være 24-25 °C varm, når den kommer ud af maskinen.

2. Færdigæltning

Dejen kommes i en anden æltemaskine, der helst skal være forsynet med transportbånd, hvor dejen færdigæltes, ved at den passerer gennem maskinen flere gange, indtil den er lind og elastisk.

3. Vejning

Eftersom det drejer sig om et håndværksfremstillet brød afmåles brødene på en skålvægt, en elektronisk vægt eller på den delemaskine. Til de forskellige brødstørrelser anvendes følgende mængde dej udtrykt i gram: Stort brød 900-1 000 g, lille brød 660-760 g, »libreta« 370-470 g og »panecillo de cruz« 150-180 g.

4. Formning

Brødene formes ved hjælp af hænderne til en runde, koniske dejboller, der er helt »ren« på overfladen. Derefter formes dejen til en flade cirkler, der udvides ved at gøre dejen endnu fladere langs kanten, så brødene bliver fladere langs kanten end i midten.

5. Hævning

Når brødene er formet, anbringes de på plader dækket med hørklæde eller lignende, hvor brødene ved stuetemperatur begynder at hæve og danne en tynd skorpe. Den rette temperatur og relative luftfugtighed i hæverummet er henholdsvis 26-30 °C og 40-45 %. Hævetiden er mellem 1 time og 20 minutter og 2 timer og 20 minutter alt efter stuetemperaturen.

6. Snitning

Korset snittes også med håndkraft. Når brødene er hævet, laves der på brødenes overside to vinkelrette snit, som danner et kors. Derpå forsynes den anden side af brødene med BGB-logoet »Pan de Cruz de Ciudad Real«. Logoet på store og små brød skal have en diameter på 6 cm, mens diameteren er 4 cm for »libreta« og »panecillos de cruz«. Herefter hviler brødet i 10-15 minutter, så der danner sig en skorpe på det kors, der er snittet.

7. Anbringelse i ovn

Brødene anbringes manuelt i ovnen ved hjælp af en brødspade med oversiden nedad.

8. Bagning

Brødene bages i ovne, hvis bund og sider er lavet af brandfaste materialer. Bagetiden er 30-50 minutter i alt. De første 15 minutter skal brødet bages ved 250 °C, og i resten af bagetiden, dvs. 15-35 minutter, ved 200 °C.

9. Udtagning af ovn

Brødene tages ud af ovnen ved hjælp af en brødspade og anbringes på vogne forsynet med træriste, hvor brødene kan blive luftet og køle af. Når brødene er kolde, er de klar til at blive distribueret.

3.6. Særlige regler vedrørende udskæring, rivning, emballering osv.

Brød omfattet af den beskyttede geografiske betegnelse »Pan de Cruz de Ciudad Real« sælges emballeret i de tilfælde, hvor gældende lovgivning kræver det.

Hvis brødet emballeres, skal emballeringen ske i produktionsområdet, så brødet bevarer alle sine fysisk-kemiske og organoleptiske karakteristika. På den måde holder det sig også bedre.

3.7. Specifikke mærkningsregler

Brød omfattet af den beskyttede geografiske betegnelse mærkes af hensyn til korrekt identificering således:

På oversiden er brødene karakteriseret ved to dybe, vinkelrette snit, der danner et kors. I en af kvadranterne forsynes brødene med koden for brødfremstillingsvirksomhedens registreringsnummer, og i en af de andre kvadranter påklistres et fødevaremærke med BGB-logoet »Pan de Cruz de Ciudad Real«, det europæiske BGB-logo, brødets kontrolløbenummer og certificeringsorganets id.

På undersiden forsynes brødene med BGB-anagrammet eller BGB-logoet i form af huller, der prikkes i skorpen.

4. Præcis afgrænsning af det geografiske område

Området, hvor brød omfattet af den beskyttede geografiske betegnelse »Pan de Cruz de Ciudad Real« må fremstilles, dækker alle kommuner i provinsen Ciudad Real.

5. Tilknytning til det geografiske område

5.1. Det geografiske områdes egenart

Temperaturen og luftfugtigheden i det geografiske område gør, at brødet generelt kan hæve ved stuetemperatur, idet temperaturen og den relative luftfugtighed i hæverummet skal være henholdsvis 26-30 °C og 40-45 %.

Den velrenommerede håndværksmæssige metode, der anvendes ved fremstilling af »Pan de Cruz de Ciudad Real« har følgende specifikke karakteristika:

Brødet formes og deles med håndkraft, der laves et korssnit på brødets overside, det forsynes med et perforeringsmærke på undersiden, og det hviler 10-15 minutter, inden det sættes ind i ovnen med korssnittet vendende nedad.

5.2. Produktets egenart

Brødet er kompakt og fast med glat, jævn og tyk skorpe og fast, hvid krumme. Det dufter intenst af korn og har en behagelig og let sødlig smag.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

»El Pan de Cruz de Ciudad Real« stammer fra Calatrava-området i provinsen Ciudad Real i den selvstyrende region Castilla-La Mancha. Det kan spores tilbage til Calatravos-ridderordenens tid i det 13. århundrede.

Dette brøds gode omdømme hænger historisk sammen med de vilkår, som befolkningen i denne region levede under før i tiden. Befolkningen opholdt sig lang tid ude i marken, og det, kombineret med vejrforholdene, gjorde det nødvendigt for disse mennesker at medbringe forsyninger af fødevarer, der havde lang holdbarhed, var lette at opbevare og havde god næringsværdi.

Derfor medbragte de gamle landarbejdere og hyrder i området denne type brød, når de opholdt sig i lang tid ude i marken. På grund af brødets velegnethed indgik det også i den militære logistik under Calatravos-riddernes tilbageerobring Spanien. Senere kom brødet til på anden vis at indgå i gastronomien, enten som direkte ingrediens i hovedretter eller som tilbehør til retter. Brødet vandt efterhånden også indpas i andre dele af provinsen Ciudad Real.

»Pan de Cruz de Ciudad Real« har historisk et godt ry for kvalitet, og dette ry har brødet kunnet bevare på grund af de gamle håndværksmæssige traditioner i forbindelse med fremstillingen og til dels også ovnene. Dette har gjort det muligt at bevare de karakteristika, der har gjort dette typiske brød til noget helt specielt og til en meget efterspurgt brødtype i området omkring Ciudad Real.

Der er en lang række regionale historiske retter, der fortsat laves i dag, hvori hovedingrediensen er »Pan de Cruz de Ciudad Real«. Dette viser, hvordan man i den regionale gastronomi er vedblevet med at anvende et specifikt produkt, der er eksklusivt for provinsen Ciudad Real, hvilket giver produktet sit særlige geografiske tilhørsforhold.

»Pan de Cruz de Ciudad Real«, der i århundreder er blevet fremstillet på håndværksmæssig vis, har oplevet flere storhedstider. Forbruget er siden hen gået tilbage. Takket være brødets anseelse og omdømme er forbruget nu igen begyndt at vokse, og brødet er meget efterspurgt af forbrugerne, såvel lokale som fremmede, fordi regionale kvalitetsprodukter er i høj kurs.

Temperaturen og luftfugtigheden i det geografiske område er afgørende for, at brødet kan hæve ved stuetemperatur og danne en tynd skorpe. Temperaturen må ikke være alt for høj. Forholdene i forbindelse med brødenes snitning og anbringelse i ovn er afgørende for, at brødene får de forskellige særlige egenskaber, der er omhandlet i punkt 5.2 i dette dokument.

Fremstillingsmetoden er blevet udviklet gennem flere århundreders bagetradition.

Det vigtigste karakteristika ved den overvejende håndværksmæssige måde, brødet fremstilles på, er det snit i form at et kors, der laves i brødet, så skorpen ikke revner under bagningen. På samme måde er også hævningsprocessen tilpasset temperaturen og luftfugtigheden i det geografiske område.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006)

http://www.jccm.es/cgi-bin/docm.php3

(1) EUT L 93 af 31.3.2006, s. 12.